## Pravila o izmjenama i dopunama Pravila uspostavljanja i provođenja dopunskog zdravstvenog osiguranja

### NN 59/2009 (22.5.2009.), Pravila o izmjenama i dopunama Pravila uspostavljanja i provođenja dopunskog zdravstvenog osiguranja

59 22.05.2009 Pravila o izmjenama i dopunama Pravila uspostavljanja i provođenja dopunskog zdravstvenog osiguranja

HRVATSKI ZAVOD ZA ZDRAVSTVENO OSIGURANJE

1387

Na osnovi članka 16. stavka 2. Zakona o dobrovoljnom zdravstvenom osiguranju (»Narodne novine« broj 85/06. i 150/08.) i članka 18. stavak 2. Pravila uspostavljanja i provođenja dopunskog zdravstvenog osiguranja (»Narodne novine« broj 2/09. i 32/09.) te članka 27. točke 1. Statuta Hrvatskog zavoda za zdravstveno osiguranje (»Narodne novine« broj 18/09.) Upravno vijeće Hrvatskog zavoda za zdravstveno osiguranje na 4. sjednici održanoj 11. svibnja 2009. godine donijelo je

PRAVILA

O IZMJENAMA I DOPUNAMA PRAVILA USPOSTAVLJANJA I PROVOĐENJA DOPUNSKOG ZDRAVSTVENOG OSIGURANJA

Članak 1.

U Pravilima uspostavljanja i provođenja dopunskog zdravstvenog osiguranja (»Narodne novine« broj 2/09. i 32/09.) u članku 5. stavku 8. iza riječi »matični broj građana« upisuje se zarez i dodaju riječi: »osobni identifikacijski broj«.

Članak 2.

Tiskanica police iz članka 8. stavka 4. mijenja se i sastavni je dio ovih Pravila.

Članak 3.

U članku 10. stavku 4. tekst u zagradi zamjenjuje se tekstom: »Narodne novine« broj 156/08. – u daljnjem tekstu: Pravilnik«.

Članak 4.

U članku 11. stavku 3. točki 6. iza riječi: »MBG« dodaju se riječi: »OIB,«.

Tiskanica ponude za sklapanje ugovora o dopunskom zdravstvenom osiguranju i tiskanica ponude za sklapanje ugovora o poslovnoj suradnji u dopunskom zdravstvenom osiguranju iz stavka 5. mijenjaju se i sastavi su dio ovih Pravila.

Članak 5.

U članku 12. stavku 1. točki 6. iza riječi: »MBG,« dodaju se riječi: »OIB,«.

Članak 6.

U članku 21. stavak 3. mijenja se i glasi:

»Iznimno od stavka 2. ovog članka, za osigurane osobe iz članka 17. ovih Pravila koje ispunjavaju uvjete za stjecanje prava na plaćanje premije dopunskog zdravstvenog osiguranja iz državnog proračuna, kao i za osigurane koje su izgubile pravo na plaćanje premije dopunskog zdravstvenog osiguranja iz državnog proračuna i koje su u roku od 30 dana prije, odnosno poslije dana gubitka tog prava predale ponudu Zavodu za sklapanje ugovora o dopunskom zdravstvenom osiguranju, rok važenja police i iskaznice počinje teći danom sklapanja ugovora o dopunskom zdravstvenom osiguranju.«

Članak 7.

U članku 27. stavak 1. mijenja se i glasi:

»Osiguranicima se na njihov zahtjev osigurava dvostupanjsko rješavanje u upravnom postupku u Zavodu radi:

– utvrđivanja prava na plaćanje premije dopunskog zdravstvenog osiguranja iz državnog proračuna u skladu s Pravilnikom o postupku, uvjetima i načinu utvrđivanja prava na plaćanje premije dopunskog zdravstvenog osiguranja iz državnog proračuna,

– zaštite prava na povrat neopravdano naplaćenog sudjelovanja u troškovima zdravstvene zaštite iz obveznog zdravstvenog osiguranja iz članka 19. stavka 2. ovih Pravila, te na povrat unaprijed plaćene premije iz članka 22. stavka 3. ovih Pravila«.

Članak 8.

Ova Pravila stupaju na snagu danom objave u »Narodnim novinama«.

Klasa: 025-04/09-01/105

Urbroj: 338-01-01-09-1

Zagreb, 11. svibnja 2009.

Predsjednik
Upravnog vijeća Hrvatskog zavoda
 za zdravstveno osiguranje
Dražen Jurković, dr. med., v. r.

![](dodatni/401297.jpeg)

![](dodatni/401298.jpeg)

![](dodatni/401299.jpeg)

![](dodatni/401300.jpeg)

![](dodatni/401301.jpeg)

![](dodatni/401302.jpeg)

Pravilnik, NN 59/2009-1387